b'\n_START_ARTICLE_\nPoga\xc4\x8dnikov dom na Kri\xc5\xa1kih podih\n_START_PARAGRAPH_\nPoga\xc4\x8dnikov dom na Kri\xc5\xa1kih podih je planinska postojanka, ki stoji na spodnjem robu Kri\xc5\xa1kih podov, kra\xc5\xa1ke planote v bli\xc5\xbeini treh gorskih jezer in je priljubljeno izhodi\xc5\xa1\xc4\x8de za \xc5\xa1tevilne planinske ture. PD Radovljica ga je za\xc4\x8delo graditi leta 1948, odprt pa je bil 7. oktobra 1951. Imenuje se po takratnem podpredsedniku Planinske zveze Slovenije Jo\xc5\xbeetu Poga\xc4\x8dniku (1927-1951), na\xc4\x8delniku gospodarske komisije in pobudniku gradnje doma, ki se je smrtno ponesre\xc4\x8dil v Mlinarici na poti k otvoritvi doma. Leta 1973 so dozidali prizidek s sanitarijami, umivalnicami in pralnico ter prenovili notranjost. Leta 1983 je bila iz Zadnjice potegnjena tovorna \xc5\xbei\xc4\x8dnica, ki je bila med letoma 2001 - 2003 obnovljena. 15. septembra 1985 je bil v zgornji postaji zraven doma odprt bivak z zimsko sobo. Leta 1993 je bila vzpostavljena GSM povezava. Leta 2004 je bilo obnovljeno ostre\xc5\xa1je in zamenjana kritina._NEWLINE_Dom obratuje od 1. julija do zadnje nedelje v septembru. V gostinskem prostoru je 45 sede\xc5\xbeev in to\xc4\x8dilni pult. V 5 sobah je 37 postelj, na treh skupnih le\xc5\xbei\xc5\xa1\xc4\x8dih pa 22 le\xc5\xbei\xc5\xa1\xc4\x8d. V domu so \xc5\xa1e WC in umivalnica, teko\xc4\x8da voda, fotovoltai\xc4\x8dni sistem in agregat za elektriko. Gostinski prostor je ogrevan s pe\xc4\x8djo. V zimski sobi je 20 le\xc5\xbei\xc5\xa1\xc4\x8d in \xc5\xa1tedilnik._NEWLINE_Dom upravlja Planinsko dru\xc5\xa1tvo Radovljica.'